Νεοελληνική Γλώσσα Γυμνασίου

**Tεχνική περίληψης**

**Τι είναι περίληψη;** Ένα σύντομο κείμενο στο οποίο συμπυκνώνουμε το περιεχόμενο ενός μεγαλύτερου κειμένου.

**Πώς κάνω περίληψη ενός κειμένου;**

**Πρώτο βήμα:** Διαβάζω προσεκτικά **όλο το κείμενο**, ώστε να κατανοήσω το περιεχόμενό του και σημειώνω το νοηματικό του κέντρο, δηλ. **το θέμα.**

**Δεύτερο βήμα:** Μελετάω **κάθε παράγραφο** ξεχωριστά. Βρίσκω τη **θεματική πρόταση** κάθε παραγράφου και τις λεπτομέρειές της. Τις σημειώνω κάπου πρόχειρα. Μπορώ να σημειώσω **τον πλαγιότιτλο** κάθε παραγράφου.

 **Τρίτο βήμα: Ξεκινάω την περίληψή μου ως εξής:**

Από το θεματικό κέντρο του κειμένου με τη φράση: ***Το κείμενο ή ο συγγραφέας του κειμένου αναφέρεται, αναλύει, προσεγγίζει, διερευνά*** ...

Μετά την πρώτη περίοδο συνεχίζω ως εξής:

*Αρχικά ή πρώτα απ΄όλα ο συγγραφέας υποστηρίζει, σχολιάζει, διαπιστώνει, επισημαίνει*… και καταγράφω το περιεχόμενο συνοπτικά της α΄ παραγράφου.

**Στη συνέχεια** ή κατόπιν ο συγγραφέας αναφέρεται, καταγράφει, σχολιάζει… και συνεχίζω με το περιεχόμενο της επόμενης παραγράφου. Το ίδιο κάνω για όλες τις παραγράφους.

Όταν φτάσω στην **τελευταία παράγραφο,** κλείνω ως εξής: Τέλος ή καταλήγοντας ο συγγραφέας αναφέρει ή συμπεραίνει… και γράφω το περιεχόμενο της τελευταίας παραγράφου.

**Τι προσέχω:**

* Συνήθως γράφω **σε γ΄ πρόσωπο.**
* **Δε σχολιάζω** τις απόψεις του συγγραφέα, δε λέω την προσωπική μου γνώμη.
* **Δε μιμούμαι** το ύφος του συγγραφέα (ειρωνικό, επιθετικό, χιουμοριστικό …).
* **Δε μεταφέρω** αυτούσιες ολόκληρες φράσεις του κειμένου, τις μεταφέρω με δικά μου λόγια.
* Μπορώ να χρησιμοποιήσω παθητική σύνταξη, για να φαίνεται το ύφος μου αντικειμενικό.
* Χρησιμοποιώ διαρθρωτικές λέξεις ή φράσεις, για να συνδέσω τις παραγράφους μου και να έχει συνοχή ο λόγος μου.
* Η έκταση της περίληψης είναι συνήθως το 1/3 του αρχικού κειμένου. Όχι μεγάλο κείμενο, ούτε πολύ μικρό.

 *Συμβουλή:*

*Αφού γράψω την περίληψή μου ακολουθώντας τα τρία βήματα, ελέγχω αν εφάρμοσα τις οδηγίες και διαβάζω το κείμενο της περίληψης δυνατά, ελέγχοντας αν έδωσα τις απαραίτητες πληροφορίες σε έναν τρίτο που πιθανόν θα διαβάσει το κείμενό μου.*

*Καλή εξάσκηση*

Προσπάθησα αρκετά και μάλλον τα κατάφερα!

Τι λέει το α΄ βήμα; Πόσα έχω ακόμη;